ભોળાભટ્ટ, આનંદી એવાં જટાશંકરને તો મજા આવી ગઈ ને ચંપકલાલને તો ભારે મજા પડી ગઈ. ભીડભાડ વગરની જગ્યા, વડલો-પીપળો ને આ શિવલિંગ… શિવલિંગ હારે ડાયરેક્ટ ડાયલિંગ ! એ તો વારેઘડીએ અહીં આવવા માંડ્યા. ક્યારેક રોકાઈ પણ જતા. નામ રાખ્યું ‘ભોળેશ્વર મહાદેવ…’ ગમે ત્યારે આવો-જાવ, દર્શન હંમેશા થાય. મન ફાવે તેમ પોતપોતાની રીતે બેરોકટોક પૂજા કરો. વિધિ-મંત્ર આવડે કે ન આવડે, પત્ર, પુષ્પ, દૂધ કે જળ હોય કે ન હોય… બધું ચાલે ! શિવલિંગના માથે હાથ ફેરવો, એને ગળે વળગો, બધી છૂટ. કોઈ રીતિરિવાજ, જડ નિયમો, કૃત્રિતમા નહીં. પૂછ્યાગાછ્યા વિના સીધા ઘૂસી જાય, સૂતાં-સૂતાં, ઊભાં-ઊભાં કે બેઠાં-બેઠાં તમારી રીતે પ્રેમથી અર્ચન-ભજન કરો, વાતો કરો, વડવાઈ સંગ હીંચકા ખાવ ! ચોવીસે કલાક બારણાં ખુલ્લાં. અરે બારણાં જ ક્યાં હતાં ! હૈયાનાં બારણાં સાવ ખુલ્લાં હતાં.